קרב מוצב סופה

קרב מוצב סופה נערך בין לוחמי צה"ל ובין מחבלים המשתייכים לזרוע הצבאית של חמאס, שפשטו על מוצב סופה במהלך מתקפת הפתע על ישראל ב-7 באוקטובר 2023. בתחילת הקרב הגנו על המוצב לוחמי סיירת נח"ל, לוחמי שריון ולוחמי גדוד 50, שאיישו אותו, ובהמשך הגיעו לעזרתם מסוק קרב, לוחמים מגדוד קרקל, לוחמים וטנקים של גדוד 77 ולוחמי שייטת 13. בקרב נהרגו 11 לוחמי צה"ל ועשרות מחבלים. ערך מורחב – מתקפת הפתע על ישראל (2023) בבוקר יום שבת כ"ב בתשרי ה'תשפ"ד, שמיני עצרת ושמחת תורה, 7 באוקטובר 2023, פתחו ארגוני הטרור חמאס והג'יהאד האסלאמי הפלסטיני במתקפת פתע על ישראל. בחסות שיגור כ-4,300 רקטות, חדרו כ־6,000 מחבלים מרצועת עזה לעשרות יישובים ישראליים ומתקנים צבאיים באזור עוטף עזה ובסביבתו, מ-119 פרצות שונות בגדר, תוך ניהול קרבות ירי נגד כוחות ביטחון מעטים. המחבלים ביצעו מעשי טבח ואונס, רצחו והרגו 1,150 בני אדם, מתוכם טבחו ב-779 אזרחים, וחטפו לרצועת עזה כ־251 אנשים, ובהם גברים, נשים, קשישים ותינוקות. בשעות הראשונות נלחמו נגדם כיתות הכוננות, שוטרי משטרת ישראל, לוחמי הימ"מ וחיילי צה"ל, שהיו בנחיתות מספרית. בקרבות נהרגו כ־1,609 מחבלים בשטח ישראל, ובצד הישראלי נהרגו 301 חיילים, 55 שוטרים ו־10 אנשי שירות הביטחון הכללי. מוצב סופה הוא מוצב פלוגתי שנמצא סמוך לדרום רצועת עזה, מול רפיח. תפקידו לשמור על הגבול ולהגן על שלושת היישובים הסמוכים לו: סופה, חולית וניר יצחק. המוצב היה מאויש בידי לוחמי סיירת עורב נח"ל המתוגברים במחלקת טנקים ומחלקת מרגמות. לוחמי גדוד 50 נפרסו מחוץ למוצב בשעה 5 בבוקר, עוד לפני פרוץ האירועים, כחלק מהנוהל הרגיל של "כוננות עם שחר". במסגרת זו יצא כוח של שישה לוחמי סיירת הנח"ל מהמוצב אל אנדרטת דנגור שנמצאת בין המוצב לקיבוץ סופה. בשעה 6:29 נשמעו אזעקות ופיצוצים סביב המוצב כאשר לכל אורך גדר הרצועה נורו פצמ"רים ורקטות. כל הלוחמים התעוררו ורצו למרחב המוגן. סגן מפקד סיירת הנח"ל, רס"ן עידו שני, הודיע ללוחמיו שהם במלחמה ופקד להגן בגזרתם ולהרוג מחבלים. הוא נהרג בהיתקלות בדרך למוצב. המחבלים שהצליחו לפרוץ לבסיס מצאו אותו כמעט ריק לאחר שחלק מהלוחמים יצאו לקרב מחוץ למוצב. החיילים שנשארו במוצב התבצרו בחדר האוכל ובעמדת הש"ג הקדמי והדפו במשך שעות ניסיונות כניסה של מחבלים. מחלקת המרגמות של גדוד 50, שתפסה את הש"ג האחורי, נסוגה עם נפגעים לחדר האוכל. לאחר כמה שעות הזעיק מפקד הכוח בבסיס מסוק קרב מטייסת 190 כדי לסייע בעצירת המחבלים. הכוח ששהה באנדרטת דנגור, מצויד בנשק אישי בלבד, התבצר עם תחילת המתקפה במיגונית שבמקום, ונאבק בעשרות מחבלים, חמושים ברימוני יד ובמטולי RPG, שתקפו אותו. בשעה 7:15 הגיע לאנדרטה המ"פ, סרן רועי צ'אפל, ונהרג מפגיעת צלף. גם הקשר שלו תומר מזרחי נהרג מפגיעת RPG. ב-7:50 הגיעה למקום תגבורת של שישה לוחמים. לאחר שהמיגונית כותרה בידי מחבלים הורה מפקד הכוח, סרן אייל קליין, להתפצל לחוליות קטנות באזור האנדרטה. בקרב שהתפתח במקום מחבלים ירו רימונים וטילי RPG, מהם נהרגו קליין ולוחם נוסף. עוד שישה לוחמים נפצעו. בקרב נהרגו גם מחבלים רבים, והוא הסתיים בערך בשעה 9:15. ההרוגים והפצועים חולצו בצהריים במסוק של יחידה 669. לקראת השעה 14:00, כשבמוצב מתבצרים הלוחמים בחדר האוכל ובש"ג הקדמי, הגיע כוח לוחמים משייטת 13 שטיהר את המוצב מהמחבלים שחדרו אליו. במהלך הקרב התבצרו כארבעה מחבלים בעמדה שולטת באחד הפילבוקסים של המוצב, המחבלים נהרגו בעזרת טנק מגדוד 77 שירה עליהם. הקרב הסתיים לאחר 14 שעות. לאחר הקרב נמנו באזור המוצב 15 גופות של מחבלים שנהרגו על ידי לוחמי סיירת נח"ל וגדוד 50, 4 מחבלים שנהרגו על ידי לוחמי שייטת 13, 12 מחבלים שנהרגו על ידי מסוק קרב שהוכוון על ידי סיירת נח״ל וכ-10 גופות של מחבלים שנהרגו על ידי צוות הטנק מגדוד 77. בקרב במוצב סופה השתתף גם סא"ל אלי גינסברג, שבהמשך לחימתו נהרג בקיבוץ בארי. בקרב נהרגו תשעה לוחמים מסיירת הנח"ל: רס"ן רועי צ'אפל, סרן אייל קליין, סמ"ר ירון שי, סמ"ר עמית מוסט, סמ"ר הלל סעדון, סמ"ר אופיר מלמן,סמ"ר תומר יעקב מזרחי, סמ"ר גלי רועי שקותאי וסמ"ר דניאל בזגודוב. בנוסף נהרגו ארבעה לוחמים מגדוד 50: סמ"ר טל לוי, סמל נחמן דקל, סמל אמיר לביא, וסמל שגב שוורץ. אמיר בוחבוט‏, "הגדוד שלי הרג כמאה מחבלים. מקווה שלא יהיו יותר ספקות לגבי בנות לוחמות", באתר וואלה, 18 באוקטובר 2023 יולן כהן, ‏תיעוד ההסתערות על סופה: "זו התנחלות אחים, בואו ניכנס, יש כאן אנשים", באתר ‏מאקו‏, 8 בינואר 2024 שי גל, ‏אש וגבורה: 16 לוחמים חוזרים לקרב הבלתי נתפס על מוצב סופה, באתר ‏מאקו‏, 26 בינואר 2024 סיפור הקרב באנדרטת דנגור, באתר לזכרו של סרן אייל קליין ※ 100 ימי לחימה: 779 אזרחים נרצחו, 52,571 נפגעו, באתר ערוץ 7, 13 בינואר 2024 ※ עמית סגל, ‏הבקשה של פיקוד הדרום בלילה שלפני הטבח - והסירוב, באתר ‏מאקו‏, 26 בפברואר 2024 ※ אלון חכמון, ‏הותרו לפרסום שמותיהם של 55 שוטרים שנרצחו במתקפת הטרור, באתר מעריב אונליין, 18 באוקטובר 2023 ※ ראיון של ראש השב"כ רונן בר לדני קושמרו, חדשות 12 – makoVOD (וידאו) יואב זיתון, הצל"שניקית מקרקל לחמה עם הצל"שניק מהסיירת: "המחבלים הסתובבו כזומבים", באתר ynet, 17 באוקטובר 2023 גיבורי ישראל: בתוך התופת התגלתה רוחם של האזרחים והלוחמים, באתר ישראל היום, 12 באוקטובר 2023 סיפור הקרב באנדרטת דנגור, באתר לזכרו של סרן אייל קליין כך נראה הקרב של שייטת 13 על מוצב סופה, באתר צה"ל, 12 באוקטובר 2023 איתי בלומנטל, "תישארו בבונקר, אנחנו באים!": תיעוד דרמטי של לוחמי שייטת 13 מסתערים על מוצב סופה, באתר כאן – תאגיד השידור הישראלי, 12 באוקטובר 2023 רס"ן רועי צ'אפל ז"ל, באתר צה"ל סרן אייל קליין ז"ל, באתר צה"ל סמ"ר ירון אורי שי ז"ל, באתר צה"ל סמ"ר עמית מוסט ז"ל, באתר צה"ל סמ"ר הלל שמואל סעדון ז"ל, באתר צה"ל סמ"ר אופיר מלמן ז"ל, באתר צה"ל סמ"ר תומר יעקב מזרחי ז"ל, באתר צה"ל סמ"ר גלי רועי שקותאי ז"ל, באתר צה"ל סמ"ר דניאל בזגודוב ז"ל, באתר צה"ל סמל נחמן דקל ז"ל, באתר צה"ל סמל אמיר לביא ז"ל, באתר צה"ל סמל שגב שוורץ ז"ל, באתר צה"ל